มูดี้ส์หั่นรวด15แบงก์เสี่ยงขาดทุนพิษยุโรป
มูดี้ส์ หั่นอันดับเครดิต 15 ธนาคารชั้นนำทั่วโลก หวั่นขาดทุนหนัก หลังตลาดการเงินโลกสุดผันผวน
23 มิ.ย. 2555

มูดี้ส์ หั่นอันดับเครดิต 15 ธนาคารชั้นนำทั่วโลก หวั่นขาดทุนหนัก หลังตลาดการเงินโลกสุดผันผวน 
บริษัทจัดอันดับความน่าเชื่อถือ มูดี้ส์ อินเวสเตอร์ เซอร์วิส ได้ประกาศลดอันดับเครดิตธนาคารยักษ์ใหญ่ของโลกทั้งในสหรัฐและยุโรปลงพร้อมกันถึง 15 แห่ง โดยให้เหตุผลว่าธนาคารเหล่านี้มีความเสี่ยงที่จะขาดทุนจากผลกระทบของวิกฤตการณ์หนี้ยุโรป ซึ่งกำลังทำให้เกิดความผันผวนอย่างหนักในตลาดการเงินทั่วโลก
มูดี้ส์ ระบุว่า ธนาคารที่ถูกลดอันดับเครดิตลงมากที่สุด คือ เครดิตสวิสจากฝรั่งเศส ซึ่งถูกลดชั้นลงถึง 3 ขั้น มาอยู่ที่ A1 ขณะที่ธนาคารอีก 10 แห่ง ถูกลดเครดิตลง 2 ขั้น อาทิ โกลด์แมน แซคส์ เจพี มอร์แกน เชส ซิตี้ กรุ๊ป และมอร์แกน สแตนเลย์ และมีธนาคาร 4 แห่งที่ถูกลดเครดิตลง 1 ขั้น 
“ธนาคารเหล่านี้มีความเสี่ยงสูงต่อความผันผวน และยังมีความเสี่ยงสูงที่จะขาดทุนมากกว่าปกติ โดยเป็นผลมาจากกิจกรรมในตลาดทุน” เกรก โบเออร์ กรรมการผู้จัดการฝ่ายการธนาคารโลกของมูดี้ส์ ระบุในแถลงการณ์
ทั้งนี้ ธนาคารดังกล่าวล้วนเป็นผู้เล่นรายใหญ่ในระบบการเงินโลก ซึ่งรวมถึงตลาดหุ้นและตลาดพันธบัตร ซึ่งกำลังเผชิญความผันผวนอย่างหนักในปัจจุบันนี้ ขณะที่นักวิเคราะห์หลายรายระบุว่า ธนาคารส่วนใหญ่กำลังหันไปสู่การเก็งกำไรที่เสี่ยงมากขึ้น เนื่องจากให้ผลตอบแทนที่สูงกว่าการทำธุรกรรมทางการเงินแบบปกติ เช่น การปล่อยกู้สินเชื่อบ้าน หรือสินเชื่อเพื่อการทำธุรกิจขนาดเล็ก